**Ján Burián** (maď. *Burián János*; \* 2. november 1852, Kalinkovo – † 30. december 1926, Budapešť, Maďarsko) bol literárny historik, klasický filológ (latinčina, gréčtina), pedagóg a zostavovateľ latinského slovníka pre stredné školy.

Životopis
---------

### Rodina

Pochádzal z chudobnejšej vetvy zemianskej rodiny Buriánovcov. Narodil sa v roku 1852 v hornožitnoostrovskej obci Kalinkovo.

### Štúdiá

Bol mimoriadne nadaným študentom, mal talent na jazyky, hlavne na latinčinu. Už ako 15 ročný študent sám začal študovať diela klasických autorov. Zmaturoval na gymnáziu v Prešporku (dnes Bratislava) v roku 1870, ďalej pokračoval v štúdiách na univerzite v Budapešti (1873 – 1977), kde v roku 1877 získal učiteľský diplom v odbore klasická filológia – klasické jazyky: latinčina – gréčtina. Okrem rodnej maďarčiny ovládal plynule nemecky, taliansky, francúzsky, anglicky a počas svojho pôsobenia v Bratislave, Lučenci a hlavne v Trenčíne prišiel do styku aj so slovenským jazykom a v meste Arad i s rumunčinou.

### Profesný život

Ešte počas štúdií na gymnáziu sa u neho prejavili pedagogické vlohy, a tak popri štúdiu pôsobil ako vychovávateľ mladých grófov Alexandra Pálffyho a Alexandra Andrássyho. V rokoch 1878 – 1879 pôsobil ako vyučujúci ašpirant na Pedagogickom výchovnom ústave pre stredné školy v Budapešti, v roku 1879 bol zastupujúcim pedagógom na Katolíckom hlavnom gymnáziu v Trenčíne. V rokoch 1877 až 1878 sa zúčastnil bojov počas povstania v Bosne. V rokoch 1879 – 1898 prednášal na Cisársko-kráľovskom štátnom hlavnom gymnáziu v Lučenci, kde okrem iného pôsobil aj ako učiteľ telesnej výchovy. Od roku 1898 až do roku 1921 bol riaditeľom Katolíckeho hlavného gymnázia v meste Arad (v dnešnom Rumunsku), kde zároveň pôsobil aj ako inšpektor školského obvodu (od roku 1913). Po skončení 1. svetovej vojny a rozpade monarchie sa jeho pôsobisko mesto Arad stal súčasťou Rumunska. Dňa 16. júla 1919 musel opustiť lýceum v Arade, napriek ťažkostiam ako 67 ročný viedol v meste novovzniknuté katolícke gymnázium. V lete 1922 však musel definitívne opustiť územie Rumunska. Usadil sa v Budapešti, kde ešte chvíľu pokračoval v pedagogickej činnosti na gymnáziu Ferenca Kölcseyho. Bol členom Filologickej spoločnosti. V Budapešti ostal žiť až do svojej smrti v roku 1926.

### Súkromný život

Počas svojho pedagogického pôsobenia na gymnáziu v Lučenci sa zoznámil so svojou manželkou Oľgou rod. Pokorny, dcérou vtedajšieho mešťanostu Alexandra Pokorného (maď. Pokorny Sándor). S Oľgou sa zosobášili v roku 1883 v Lučenci.

Hoci nie často, ale o to srdečnejšie navštevoval svoju rodnú obec Kalinkovo, kde sa snažil podporovať kultúru a tiež úroveň vtedajšej ľudovej školy, či už finančne, alebo materiálne.

Zomrel 30. decembra 1926 v Budapešti, pochovaný je na Národnom cintoríne v Budapešti (*Fiumei úti Nemzeti sírkert*, predtým *Kerepesi úti temető*), žiaľ jeho hrob bol pred časom zrušený.

Pamiatka
--------

V roku 2016 bola v Kalinkove na počesť rodáka pomenovaná ulica Jána Buriána pri Kultúrnom stredisku.

Lingvistické publikácie
-----------------------

* F. m.: Terentius, Afer Publius: Adelphoe. *Veselohra*. Spolupráca - Pozdor Károly. (Budapešť, 1882)
* Livius phraseologiája XXI. és XXII. könyvében. (*Líviova frazeológia v XXI. a XXII. Knihe)* (Lúčenec, 1890)
* Meissner Károly: Latin phraseologia. (*Latinská frazeológia - Spolupráca)*. (Budapest. 1891)
* Latin synonymika. Iskolai használatra. (*Latinský synonymický slovník pre školy)* (Budapešť, 1892; 3. *upravené a rozšírené vydanie v r*. 1942, posledné vydanie tohto diela v roku 2017)
* Magyar–latin szótár a középiskolák számára. (*Maďarsko – latinský slovník pre stredné školy*) (Budapešť, 1899; 2. upravené vydanie. 1906; 3. upravené a rozšírené vydanie. Korektor – Édes Jenő. 1943)
* Latin–magyar szótár a középiskolák számára. (*Latinsko – maďarský slovník pre stredné školy*) (Budapešť, 1899; 2. upravené vydanie. 1906; 3. jav. upravené a rozšírené vydanie. Korektor – Édes Jenő. 1943)
* *C. Sallustii Crispi De bello Jugurthino*. Spolupráca – Kara Győző. (Budapešť, 1905)
* Stílusgyakorlatok Sallustiushoz, Ciceróhoz és Vergiliushoz. *Latinské cvičenia štýlov – porovnávanie diel Sallucia, Cicera a Vergília;* Spolupráca -  Kara Győző, Székely István, Wirth Gyula. (Latin stílusgyakorlatok. V.) Budapešť, 1908)
* Az aradi kir. katholikus főgimnázium alapítványainak története. (*Dejiny založenia Kráľovského hlavného katolíckeho gymnázia v Arade*) (Arad, 1914)

Referencie
----------

1. ↑  KENYERES ET AL, Ágnes. *Magyar életrajzi lexikon* [online]. Budapešť: Arcanum, 2001, [cit. 2019-09-04]. Dostupné online.
2. ↑  SZINNYEI, József. *Magyar írók élete és munkái*. 1.. vyd. Budapest : Hornyánszky Viktor Akadémiai Könyvkereskedése, 1891. S. 1421.
3. ↑  KOZÁK, Péter. *Pályakép. Burián János, irodalomtörténész, klasszika-filológus, pedagógus.* [online]. nevpont.hu, 2013, [cit. 2019-09-04]. Dostupné online.
4. ↑  KOSZÓ, János. Burián János. *Egyetemes Philológiai Közlöny* (Budapest: Budapesti Philológiai Társaság), 1927, roč. 51, čís. 1, s. 71 – 72. Dostupné online [cit. 1927-05-17].

Externé odkazy
--------------

* Záznam o narodení a krste v matrike – farnosť Šamorín